Brann Stadion

Brann Stadion (prezývaný Stadion, Stadda alebo Staddaen) je futbalový štadión v meste Bergen ležiacom na západnom pobreží Nórska. Bol otvorený 25. mája 1919, čím sa radí k najstarším futbalovým štadiónom v Nórsku. Od svojho otvorenia, kedy SK Brann v otváracom zápase hostil Nórske národné futbalové mužstvo, prešiel viacerými rekonštrukciami. 
Je umiestnený južne od centra v mestskom obvode nesúcom názov Årstad. 
Brann Stadion je súčasťou väčšieho športového areálu spolu s "Nymarksbanene" (ihriská Nymark) a "Haukelandshallen" (Haukeland hala- najväčšia Bergenská hádzanárska aréna). "Nymarksbanene" je názov skupiny futbalových ihrísk umiestnených v tesnej blízkosti Brann Stadiona. Jedno štrkové, dve pokryté umelou trávou a dve ihriská s prirodzeným trávnikom, slúžia viacerým miestnym futbalovým klubom. SK Brann využíva na svoju prípravu najmä dve ihriská s prírodným trávnikom. 
Rekord v počte divákov na zápas je z 1.októbra 1961. Na pohárový zápas s Fredrikstad FK sa oficiálne prišlo pozrieť 24 800 divákov (neoficiálne cca 32 000). 
Priemerná návštevnosť SK Brann na domáce zápasy v nórskej lige bola v roku 2007 – 17 310 divákov na zápas, čo je nový klubový rekord.
Vlastníkom štadióna je spoločnosť "Brann Stadion AS", patriaca Športovému klubu Brann. Veľká realitná spoločnosť sídliaca v Bergene predala v roku 2006 svoj podiel na štadióne futbalovému klubu. Nízka predajná cena bola snahou pomôcť domácemu klubu. 14. júna 2007 sa stal SK Brann jediným majiteľom štadióna.
"Brann štadión" hostil doteraz (2.9.2011) 17 medzištátnych zápasov Nórskej futbalovej reprezentácie. Prvý sa uskutočnil ešte v roku 1933 proti Walesu. Nórsko v ňom podľahlo 1 – 2.
História.
Začiatky.
Meno Christen K. Gran je spojené nielen s počiatkom "Lyžiarského a futbalového klubu Brann (Ski- og Fodboldklubben Brann)", ale aj s myšlienkou, vybudovať pre klub vlastný športový stánok vo štvrti Årstad.
Pustil sa do zháňania finančných prostriedkov na nový štadión. Traduje sa, že posledné peniaze na kúpu pozemkov boli získané z darov, získaných pred finálovým zápasom Nórskeho pohára so Sarpsborgom v roku 1917. Výstavba začala o rok neskôr a slávnostné otvorenie sa uskutočnilo zápasom proti Nórskemu národnému výberu 25. mája 1919.
Spočiatku mal štadión aj bežecké dráhy, čo zodpovedalo športovému klubu venujúcemu sa viacerým športom. Klubovňa stála na úrovni stredovej čiary z južnej strany ihriska. V 1930 bola klubovňa premiestnená a postavená nová hlavná tribúna. Keďže nebola postavená tak, aby bola rovnako dlhá ako postranná čiara, preto bola neskôr prestavaná. Taktiež zvyšné tribúny sú postavené v iných časových obdobiach a podla rôznych projektov. Tie môžeme ľahko vidieť aj dnes, pri pohľade na štadión z vonku.
Severná strana bola prestavaná v 1978. Za pôvodné terasy bolo pristavané zastrešujúce poschodie. Spodná časť mala kapacitu 3,000 miest na státie, vďaka čomu dostala prezývku "Store Stå (Veľké státie)". Neskôr niesla názov podla sponzora klubu – Umbro tribúna.
V roku 1990 boli vypracované plány na veľkú prestavbu štadióna. Vďaka zlej ekonomickej situácii z ich realizácie zišlo. V roku 1997 bolo dokončené konečné rozšírenie hlavnej tribúny, ktorej kapacita sa zväčšila na 4,339 miest na sedenie. Západná tribúna  – "Frydenbø" – bola postavená v roku 1998 s kapacitou 3,892 sedačiek.
Rozvoj.
Nepostačujúca úroveň štadióna, prihliadajúc na kritériá UEFA, ale aj požiadavky Nórskeho futbalového zväzu "(Norges Fotballforbund)" – týkajúca sa najmä bezpečnosti a kapacitných možností –  prinútila SK Brann v roku 2004 inštalovať dočasné tribúny v západnej časti štadióna a zvýšiť počet sedadiel na tribúne "Frydenbø" o 160 sedadiel. Vďaka čomu mali diváci k dispozícií 12,211 miest na sedenie. Celková kapacita štadióna bola obmedzená na 17,500 návštevníkov z pôvodných približne 20,000 (po roku 2001).
Po dlhších úvahách či stavať nový štadión na inom mieste, alebo pokračovať v prestavbe pôvodného, zvíťazila druhá alternatíva. Východná tribúna, oficiálne prezývaná BT tribúna (skratka od "Bergens Tidende"), bola slávnostne otvorená 16. mája 2006 zápasom medzi SK Brann a Tromsø IL. 3200 nových sedadiel a dočasné státie pre 500 fanúšikov, zvýšilo kapacitu štadióna na 18,500 návštevníkov.
V roku 2006 bola celá severná strana "(Store Stå, neskôr Umbro tribúna)" strhnutá. Nová tribúna, kompletne určená na sedenie, rozšírená o VIP priestory, bola dokončená len niekoľko dní pred začatím futbalovej sezóny 2007. Celkovo 4,136 sedadiel, plus 35 skyboxov (z toho osem sa nachádza v rohu medzi Severnou a BT tribúnou) ponúka fanúšikom väčší komfort aj bezpečnosť. Nová tribúna dostala názov podľa sponzora "Sparebanken Vest".
Technické údaje.
"Údaje aktuálne k 8. 3. 2023"